**Cyfarfod: Bwrdd Atebolrwydd yr Heddlu**

**Lleoliad: Coleg Sir Benfro**

**Dyddiad: 3 Chwefror 2023**

**Amser: 10am – 1pm**

|  |  |
| --- | --- |
| **Aelodau:** | Dafydd Llywelyn, Comisiynydd yr Heddlu a Throseddu (CHTh)  Prif Gwnstabl Dr Richard Lewis  Edwin Harries, Cyfarwyddwr Cyllid  Carys Morgans, Prif Weithredwr, SCHTh |
| **Hefyd yn Bresennol:** | Uwch-arolygydd Andrew Edwards, Pennaeth Staff (AE)  Arolygydd dros dro Richard Davies, Swyddog Staff SCHTh (RD)  Jo Sayers, Cynghorydd Cyfathrebu, SCHTh  Ellen Jones, Swyddog Cymorth Gweithredol, SCHTh |
| **Sylwedyddion:** | Myfyrwyr Coleg Sir Benfro  Darlithwyr Coleg Sir Benfro  Aelodau Panel yr Heddlu a Throseddu  Aelodau o'r cyhoedd |
| **Ymddiheuriadau** | Beverley Peatling, Prif Swyddog Cyllid |

1. **Ymddiheuriadau a Chyflwyniadau**

Croesawodd y CHTh yr aelodau i gyfarfod Bwrdd Atebolrwydd yr Heddlu. Derbyniwyd ymddiheuriadau gan y Prif Swyddog Cyllid.

1. **Cwestiynau yn ymwneud â'r Gymuned**

Diolchodd y CHTh i aelodau'r cyfarfod am gyflwyno cwestiynau cyn y cyfarfod a chroesawodd unrhyw gwestiynau pellach hefyd.

*C. Yng ngoleuni achosion diweddar yn ymwneud â thrais yn erbyn menywod a merched, a honiadau o gasineb sefydliadol at fenywod a hiliaeth sefydliadol o fewn yr heddlu, sut y gall Heddlu Dyfed-Powys roi sicrwydd i bobl sydd am roi gwybod am droseddau yn eu herbyn y bydd rhywun yn gwrando arnynt, yn clywed yr hyn sydd ganddynt i'w ddweud ac yn eu cymryd o ddifrif, mewn modd parchus, ac y bydd camau priodol yn cael eu cymryd wedyn – Sarah Harvey, Cysylltydd Cymunedol, Plant a Theuluoedd, Sir Benfro*

A. Nododd y Prif Gwnstabl berthnasedd y cwestiwn. Dywedodd y Prif Gwnstabl fod gan Heddlu Dyfed-Powys asiantaethau allanol sy'n goruchwylio ac yn craffu ar yr Heddlu gan gynnwys y Comisiynydd Heddlu a Throseddu (CHTh) a Swyddfa Annibynnol Ymddygiad yr Heddlu. Nododd y Prif Gwnstabl yr angen i ganolbwyntio ar y rhyngweithio rhwng yr Heddlu ag aelodau o'r cyhoedd a'r angen i sicrhau bod gan aelodau'r cyhoedd hyder a gwybodaeth am sut i roi gwybod am achosion o drais yn erbyn menywod a merched. Dywedodd y Prif Gwnstabl fod Heddlu Dyfed-Powys wedi gosod dileu cam-drin domestig yn flaenoriaeth a phwysleisiodd yr angen i weithio gydag asiantaethau allanol i gyflawni hyn. Cytunodd y CHTh â'r Prif Gwnstabl a nododd fod yn rhaid i bob Heddlu sicrhau bod y cyhoedd yn adfer ei ffydd ynddynt. Nododd y CHTh ei fod yn anelu at sicrhau bod diwylliant mewnol yr Heddlu yn briodol a hysbysodd fod holl staff yr Heddlu yn cael eu fetio yn erbyn cronfa ddata genedlaethol yr heddlu gan gynnwys aelodau SCHTh. Nododd y CHTh fod angen sicrhau bod gan unigolion hyder i roi gwybod am achosion a nododd fod gwasanaethau wedi’u comisiynu ar gael i gefnogi’r rheini yr effeithir arnynt gan drais yn erbyn menywod a merched a cham-drin domestig.

C. *A all y Prif Gwnstabl egluro ei sail resymegol dros uno’r pedwar Heddlu yng Nghymru a dweud sut y byddai hyn yn helpu i leihau nifer troseddau a sicrhau atebolrwydd? – Myfyriwr o Goleg Sir Benfro*

A. Dechreuodd y Prif Gwnstabl trwy nodi mai ei farn bersonol ef ei hun oedd y sylwadau a wnaed ac nad oedd yn siarad ar ran y CHTh na Heddluoedd eraill Cymru. Dywedodd y Prif Gwnstabl ei fod yn credu y byddai Heddlu Cymru yn fwy effeithlon gan y byddai’n creu mwy o arbedion, gwasanaeth mwy effeithiol ac effeithlon ac y byddai mwy o swyddogion ar gael.

C. *Pa weithdrefnau sy'n cael eu rhoi ar waith yn Nyfed-Powys i dawelu meddwl y cyhoedd bod ‘pydredd’ yn cael ei ymchwilio a'i waredu o'r heddlu yn brydlon ac nad oes gennym yr un math o broblemau â'r rhai sydd wedi'u hamlygu yn yr Heddlu Metropolitanaidd yn ddiweddar? – Myfyriwr o Goleg Sir Benfro*

A. Hysbysodd y Prif Gwnstabl yr aelodau o'r system fewnol o'r enw ‘Rotten Apple’, sy'n ceisio cael gwared ar ymddygiad amhriodol. Nododd y Prif Gwnstabl y gwaith cadarnhaol a wnaed eisoes a rhoddodd drosolwg o'r broses sydd ar waith i nodi camymddwyn a sut yr oedd ef fel Prif Gwnstabl yn cael ei ddwyn i gyfrif gan y CHTh ar y mater hwn.

C. *A ddarperir hyfforddiant ar gam-drin domestig i swyddogion? Os felly, pa fath? gan fod llawer o ddioddefwyr yn dioddef problemau iechyd meddwl. – Aelod o'r Cyhoedd*

A. Amlygodd y CHTh yr angen i ddarparu hyfforddiant effeithlon i swyddogion a chyfeiriodd yn ôl at flaenoriaethau cynllun yr heddlu a throsedd bod dioddefwyr yn cael eu cefnogi. Dywedodd y CHTh bod y gwasanaethau a gomisiynir yn rai a ddarperir gan gyrff annibynnol sy'n rhoi cymorth i ddioddefwyr. Nododd y CHTh yr anawsterau y mae’r ddarpariaeth iechyd meddwl yn ei wynebu a nododd fod gwaith yn cael ei wneud i sicrhau bod mwy o wasanaethau ar gael. Dywedodd y Prif Gwnstabl bod swyddogion yn derbyn hyfforddiant yn rheolaidd gan gynnwys mewnbwn gan seicolegwyr. Dywedodd y Prif Gwnstabl fod gwaith yn cael ei wneud ar hyn o bryd gyda Phrifysgol Aberystwyth i gyflwyno hyfforddiant gan ddefnyddio penset realiti rhithwir i'r Heddlu. Nododd y Prif Gwnstabl yr angen hanfodol fod swyddogion yn ymwybodol bod pob rhyngweithio gyda'r dioddefwr yn hollbwysig. Mynegodd aelodau o'r cyhoedd a oedd yn bresennol ac sydd hefyd yn aelodau o'r fforwm ymgysylltu â dioddefwyr eu bod wedi cael profiad cadarnhaol o ryngweithio â gwasanaeth Goleudy. Diolchodd y CHTh i'r rhai a roddodd eu hadborth.

C. *Gyda'r newyddion diweddar bod y gân Delilah wedi'i gwahardd yng ngemau rygbi Cymru, ydy'r Prif Gwnstabl am roi cyd-destun ei sylwadau ar Twitter? – CHTh Llywelyn*

A. Nododd y Prif Gwnstabl fod y gân yn disgrifio'r weithred o gam-drin domestig ac nad yw hyn yn dderbyniol yn ei farn ef. Yng ngoleuni nod yr Heddlu i ddileu cam-drin domestig mae wedi gwneud y penderfyniad ar lefel bersonol i beidio ag ymuno yn y canu. Nododd y Prif Gwnstabl bwysigrwydd dangos i ddioddefwyr bod Heddlu Dyfed-Powys ar gael i bawb. Daeth y Prif Gwnstabl â’r drafodaeth i ben trwy nodi pe bai ei sylwadau’n annog un unigolyn sy'n dioddef cam-drin domestig i ddod ymlaen, yna byddai ei ddatganiad wedi bod yn werth chweil.

C. *O ran polisi ynghylch troseddau sy'n ymwneud â chyffuriau, ym mha ffordd mae'r Prif Gwnstabl yn gweld dull iechyd yn well, o ystyried y pwysau presennol ar wasanaethau iechyd*. – *Aelod o'r cyhoedd*

A. Dywedodd y CHTh mai'r Prif Gwnstabl yw arweinydd Cyngor Cenedlaethol Penaethiaid yr Heddlu ar gyffuriau a nododd fod Llywodraeth Cymru yn darparu cyllid i gefnogi mynd i’r afael â chamddefnyddio sylweddau. Nododd y Prif Gwnstabl fod Cyngor Cenedlaethol Penaethiaid yr Heddlu wedi cytuno ar bolisi cyffuriau a dywedodd ei fod wedi cynnal cyfarfod yn ddiweddar gyda Gweinidog dros yr Heddlu y Swyddfa Gartref, Gweinidog dros yr Heddlu yr Alban, Dirprwy Brif Weinidog Cymru, a’r Asiantaeth Troseddu Cenedlaethol i drafod polisïau cyffuriau a sut y gall cydweithredu weithio. Dywedodd y Prif Gwnstabl mai nod yr Heddlu yw atal llinellau cyffuriau a nododd nad yw'r dull dal a chollfarnu bob amser yn effeithiol, a bod angen dull sy'n seiliedig ar iechyd i gefnogi'r rhai sy'n dioddef o gamddefnyddio sylweddau.

C. *A fyddai cyfreithloni canabis yn helpu i leihau cyfraddau camddefnyddio sylweddau a throseddau? – Aelod o'r cyhoedd*

A. Cydnabu'r CHTh fod yn rhaid i'r Heddlu ymateb i'r fframwaith cyfreithiol ond nododd fod angen gwneud mwy o waith mewn perthynas â'r posibilrwydd o ddad-droseddoli'r defnydd o ganabis. Ailadroddodd y Prif Gwnstabl sylwadau'r CHTh a nododd mai rôl yr Heddlu oedd gweithredu'r gyfraith ac nid ei chreu. Nododd y Prif Gwnstabl y cynnydd diweddar yn y defnydd o ganabis a’r problemau iechyd meddwl hirdymor y gallai hyn eu hachosi, a lefel y troseddoldeb a’r trais sy’n gysylltiedig â defnyddio a gwerthu cyffuriau. Dywedodd y CHTh y gall yr Heddlu ond ymateb i'r wybodaeth y mae yn ei chael a'u bod yn dibynnu ar aelodau'r cyhoedd i roi gwybodaeth fanwl. Anogodd y CHTh aelodau o'r cyhoedd i roi gwybod am unrhyw bryderon ynghylch camddefnyddio sylweddau naill ai'n uniongyrchol i'r Heddlu, drwy Single Online Home neu'n gyfrinachol drwy Crimestoppers.

C. *Beth mae Dyfed-Powys yn ei wneud am Seiberdroseddu? – Myfyriwr o Goleg Sir Benfro*

A. Dywedodd y Prif Gwnstabl fod gan yr Heddlu uned seiberdroseddu a thynnodd sylw at y cydweithio sy'n cael ei wneud. Nododd y Prif Gwnstabl bwysigrwydd addysgu pobl am seiberdroseddu er mwyn eu cynorthwyo i'w atal. Mynegodd y Prif Gwnstabl yr angen i recriwtio mwy o bobl ifanc sydd eisoes â gwybodaeth am dechnoleg gan fod troseddu wedi newid yn sylweddol dros y blynyddoedd diwethaf.

C. 6. *Beth mae Dyfed-Powys yn ei wneud i leihau ei ôl troed carbon? –* *Myfyriwr o Goleg Sir Benfro*

A. Dywedodd y Prif Gwnstabl fod Heddlu Dyfed-Powys yn ymgymryd â llawer iawn o weithgarwch i leihau ei ôl troed carbon gan gynnwys olrhain yr ôl troed, cydweithio â heddluoedd i weithredu Cynllun Cynaliadwyedd Cymru Gyfan, gosod goleuadau LED, boeler biomas, cynaeafu dŵr glaw, a gosod insiwleiddio gwell mewn adeiladau.

C. *Ble ydych chi'n gweld yr Heddlu mewn pum mlynedd o ran ei berfformiad a lleihau troseddau? – Myfyriwr o Goleg Sir Benfro*

A. Dywedodd y Prif Gwnstabl ei fod yn gobeithio y byddai mwy o droseddau'n cael eu hadrodd, mwy o bobl yn cael eu dwyn gerbron y llys ac y byddai mwy o bobl yn cael eu rhoi mewn cynlluniau dargyfeirio gyda chymorth y gwasanaethau a gomisiynir gan y CHTh.

Dywedodd y CHTh y cynhelir digwyddiadau ymgysylltu ym mis Mawrth 2023 gyda thimau plismona yn y gymdogaeth Heddlu Dyfed-Powys i annog gwell rhyngweithio â chymunedau lleol ac anogodd aelodau’r cyhoedd i fynychu.

1. **Cofnodion y cyfarfod blaenorol a materion sy'n codi**

Cadarnhawyd bod cofnodion y cyfarfod a gynhaliwyd ar 14 Hydref 2022 yn gofnod gwir a chywir o'r cyfarfod.

|  |  |  |
| --- | --- | --- |
| CRYNODEB O'R CAMAU GWEITHREDU O'R CYFARFOD AR 14/10/2022 | | |
| Rhif y cam gweithredu | Crynodeb o'r cam gweithredu | Diweddariad |
| PAB 163 | SCHTh i adolygu'r pryderon a godwyd ynghylch tîm INTACT | Wedi'i gwblhau – y CHTh wedi trafod ag INTACT |
| PAB 164 | Cylch gorchwyl ar gyfer ymateb yr Heddlu i flaenoriaeth 1 i'w anfon at y CHTh | Wedi'i gwblhau |

1. **Materion sy'n codi o themâu ffocws craffu’r Bwrdd Plismona (trwy eithriad)**

Nododd y CHTh y papur a ddarparwyd a rhoddodd drosolwg o'r strwythur llywodraethu sydd ar waith i sicrhau bod y Prif Gwnstabl yn atebol.

1. **Cyfraniad yr Heddlu i Fesurau Cenedlaethol**

Croesawodd y CHTh y Pennaeth Staff, yr Uwch-arolygydd Andrew Edwards (AE) i'r cyfarfod. Rhoddodd AE gyflwyniad o berfformiad yr Heddlu yn erbyn y mesurau cenedlaethol a rhoddodd drosolwg o'r ddogfen a ddosbarthwyd. Dywedodd AE fod ffocws ar wella'r gwasanaeth a ddarperir i ddioddefwyr cam-drin domestig. Cafwyd trafodaeth ynglŷn â chamddefnyddio sylweddau, llinellau cyffuriau a diogelwch ar y ffyrdd. Dywedodd AE wrth yr aelodau am Ymgyrch Madrone, sydd wedi'i threialu yng Ngheredigion, lle mae swyddogion yn cynnal profion am gyffuriau a phrofion ar ymyl ffyrdd. Parhaodd AE â'r cyflwyniad gan nodi bod gan Heddlu Dyfed-Powys gyfradd uchel o ganlyniadau cadarnhaol a nododd fod troseddau yn y gymdogaeth wedi lleihau oherwydd cyfraddau datrys gwell.

1. **Perfformiad yr Heddlu yn erbyn Blaenoriaeth 2: Atal niwed**

Rhoddodd AE drosolwg o berfformiad yr Heddlu yn erbyn blaenoriaeth 2 y Cynllun Heddlu a Throsedd – Atal niwed. Rhestrodd AE y pwyntiau gweithredu y bydd yr Heddlu yn ceisio eu cyflawni. Dywedodd AE fod yr Heddlu yn cynnal digwyddiadau Perfformiad yr Heddlu sy'n canolbwyntio ar yr angen i gynyddu amlygrwydd y timau plismona yn y gymdogaeth. Holodd y CHTh sut mae'r Heddlu yn mesur amlygrwydd y timau plismona yn y gymdogaeth. Dywedodd AE fod y data yn seiliedig ar leoliad swyddogion a nododd fod y model gweithredol yn cael ei adolygu ar hyn o bryd. Holodd y CHTh pa mor aml y cesglir y data. Dywedodd AE fod y data bellach yn fyw a bod modd ei gasglu pan fo angen. Dywedodd y Prif Gwnstabl fod hyn yn caniatáu i waith craffu gael ei wneud yng nghyfarfodydd perfformiad yr Heddlu. Nododd aelod o'r Panel Heddlu a Throseddu a oedd yn bresennol, bwysigrwydd bod swyddogion yn fwy amlwg yn enwedig yng ngoleuni'r cynnydd yn y praesept a gytunwyd yn ddiweddar. Nododd y Prif Gwnstabl y sylwadau a wnaed a chytunodd fod angen i swyddogion fod yn amlwg yn rhagweithiol.

Parhaodd AE i drafod y cynnydd cadarnhaol yn yr achosion stopio a chwilio. Hysbysodd y CHTh fod y Panel Sicrhau Ansawdd yn cynnal gweithgaredd samplu ar hap o achosion stopio a chwilio fel mater o drefn, gan gynnwys adolygu lluniau o gamerâu a wisgir ar y corff at ddibenion craffu. Gofynnodd y CHTh am sicrwydd nad yw'r Heddlu yn gor-blismona cymunedau, ac ymatebodd y Prif Gwnstabl bod un o bob pump achos stopio a chwilio yn arwain at ganlyniad cadarnhaol. Holodd aelod o’r cyhoedd a yw Heddlu Dyfed-Powys yn casglu data ar ethnigrwydd a chyfraddau stopio a chwilio a hysbysodd y Prif Gwnstabl bod y data’n cael ei gasglu a’i gyhoeddi ar lefel cenedlaethol.

Parhaodd AE i ddarparu trosolwg o'r data ar adolygiad plismona yn y gymdogaeth, plismona yn defnyddio dull iechyd, ymgysylltu â phobl ifanc a gwell diogelwch.

Diolchodd y CHTh i AE am y cyflwyniad manwl a ddarparwyd.

1. **Egwyl**
2. **Cyllid**

Hysbysodd y CHTh am y penderfyniad diweddar a wnaed yng nghyfarfod y Panel Heddlu a Throseddu i gynyddu praesept yr heddlu gan 7.75%.

Cyflwynodd y CHTh y Cyfarwyddwr Cyllid a diolchodd am yr adroddiad a ddarparwyd a oedd yn amlygu'r sefyllfa ariannol ar ddiwedd y flwyddyn gyfredol. Rhoddodd y Cyfarwyddwr Cyllid drosolwg o'r papur a nododd y pwysau sy'n wynebu'r Heddlu gyda'r argyfwng costau byw a'r angen i greu arbedion. Nododd y CHTh y tanwariant o fewn y gyllideb hyfforddi a dywedodd fod SCHTh wedi ceisio sicrwydd pellach mewn perthynas â hyn. Gofynnodd myfyriwr o Goleg Sir Benfro a oedd yn bresennol a oedd gan yr Heddlu unrhyw risg ychwanegol oherwydd bod y gyllideb wedi tanwario. Dywedodd y CC nad oedd unrhyw risgiau'n cael eu creu gan y tanwariant, ond rhaid i'r Heddlu fod yn ofalus gyda'r cynllun arbedion. Dywedodd y Cyfarwyddwr Cyllid fod adolygiad o weithwyr swyddfa yn cael ei gynnal a bod rhai rolau staff heddlu gwag yn cael eu dileu. Dywedodd y CHTh fod gorsafoedd heddlu yn cael eu hadolygu, a bydd gwaith craffu yn digwydd ar adeiladau nad oes eu hangen yn weithredol.

Diolchodd y CHTh i bawb am fynychu cyfarfod Bwrdd Atebolrwydd yr Heddlu. Diolchodd y CHTh a'r Prif Gwnstabl i Goleg Sir Benfro am eu hymgysylltiad a'u lletygarwch.

DIWEDD